La regidoria d'Educació de l'Ajuntament de Sagunt presenta la unitat didàctica '100 anys, Santiago / Jaume Bru i Vidal' per a treballar en aules d'Infantil, Primària i Secundària
07 de març 2022

La regidoria d'Educació de l'Ajuntament de Sagunt ha presentat la unitat didàctica _100 anys, Santiago / Jaume Bru i Vidal_, creada per a treballar la figura del cronista, historiador i poeta saguntí en aules d'Educació Infantil, Primària i Secundària.

Este projecte s'emmarca dins de les activitats i actes organitzats des del Consistori per a honrar la seua memòria l'any del centenari del seu naixement i també dins de la programació anual de S_agunt, Ciutat Educadora._

La unitat didàctica, elaborada per la professora i experta en l'obra del poeta Olga Gargallo, pretén donar a conéixer i divulgar la figura de l'escriptor a través d'alguns dels seus poemes.

Així, el professorat dels centres educatius ja pot descarregar-se el document amb la unitat didàctica desenvolupada al complet clicant en l'[enllaç](https://www.aytosagunto.es/va/ajuntament/arees-i-serveis/cultura-i-educacio/educacio/guies-didactiques/centenari-bru-i-vidal/) i, d'esta manera, podran després usar-la en les classes, de manera adaptada a cada d'un dels cicles educatius. Apart, Olga Gargallo, responsable del projecte, ha editat un videotutorial amb instruccions sobre com emprar este material, i es pot visionar accedint a l'[enllaç](https://youtu.be/M9rCt97VSzM).

En declaracions del regidor delegat d'Educació, José Manuel Tarazona: «**Els xiquets i les xiquetes dels centres educatius de Sagunt han de conéixer la figura d'un dels intel·lectuals valencians més destacats del segle XX, que era nascut al nostre poble; un extraordinari poeta que estimava molt la nostra llengua i la seua terra. Per esta causa demanem al professorat que acoste i done a conéixer, mitjançant esta unitat didàctica, l'obra de Jaume Bru i Vidal a l'alumnat en un any tan assenyalat com el del seu centenari**».

L'edil ha mostrat el seu agraïment a Olga Gargallo per «**el seu excel·lent treball i implicació**» a en el projecte de la unitat didàctica. «**A Sagunt, som i serem Ciutat Educadora**», ha agregat.

Les activitats proposades poden ser implementades com a recurs didàctic en les programacions docents de tots els nivells educatius. En este sentit, van destinades a l'alumnat i al professorat que l'acompanya en el seu procés d'aprenentatge, però també a totes aquelles persones interessades en la figura de l'escriptor saguntí.

La unitat didàctica es dividix en dues parts. La primera oferix activitats concretes, ordenades i seqüenciades per nivells, on es treballa l'obra literària de Jaume Bru i Vidal. Esta part més extensa està distribuïda en quatre blocs que atenen les diferents etapes i cicles de l'educació vigents (_Ditets i gomets_, per al segon cicle d'Educació Infantil, de 3 a 6 anys; _Llapis i colors_, per a primer i segon cicle de Primària, de 6 a 10 anys; _Bolígrafs i retoladors_, per al tercer cicle de Primària, d'entre 10 i 12 anys, i primer cicle d'ESO, de 12 a 15 anys; i _Ploma estilogràfica_, per al segon cicle de Secundària, de 15 a 16 anys, i Batxillerat, entre 16 i 18 anys). La segona part consta d'un annex amb activitats d'aprofundiment sobre el vessant personal de l'escriptor, adaptable a tots els nivells educatius.

A part de la metodologia, els objectius, els continguts i instruments d'autoavaluació, la unitat compta amb recursos didàctics i material per a acostar a l'alumnat i donar-li a conéixer al cronista i Fill Predilecte de la ciutat, Santiago Bru i Vidal.

Esta proposta se suma al Premi AUCA Jaume Bru i Vidal, amb el qual el Gabinet de Promoció del Valencià ha organitzat un concurs en els centres educatius mitjançant el qual s'il·lustrarà la vida i obra de l'escriptor saguntí, o als concerts didàctics al carrer que formen part de la ruta guiada Santiago Bru i Vidal que es farà el pròxim 29 de març, així com a altres iniciatives que s'estan duent a terme per part de diferents entitats i departaments com el de Cultura.

![](/media/4xolruvy/c_cartell.jpg?width=566.9886363636364&height=850)

*   [](http://www.facebook.com/sharer.php?u=https://aytosagunto.es/va/actualitat/la-regidoria-d-educacio-de-l-ajuntament-de-sagunt-presenta-la-unitat-didactica-100-anys-santiago-jaume-bru-i-vidal-per-a-treballar-en-aules-d-infantil-primaria-i-secundaria/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-d-educacio-de-l-ajuntament-de-sagunt-presenta-la-unitat-didactica-100-anys-santiago-jaume-bru-i-vidal-per-a-treballar-en-aules-d-infantil-primaria-i-secundaria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-d-educacio-de-l-ajuntament-de-sagunt-presenta-la-unitat-didactica-100-anys-santiago-jaume-bru-i-vidal-per-a-treballar-en-aules-d-infantil-primaria-i-secundaria/ "Linked In")
*   [](mailto:?body=https://aytosagunto.es/va/actualitat/la-regidoria-d-educacio-de-l-ajuntament-de-sagunt-presenta-la-unitat-didactica-100-anys-santiago-jaume-bru-i-vidal-per-a-treballar-en-aules-d-infantil-primaria-i-secundaria/)